Vriend vas vir moord op albino-vriendinArgieffoto Die polisie in KwaZulu-Natal het vandag ’n deurbraak gemaak toe hulle die kêrel van ’n albino-vrou vasgetrek het vir haar moord. Lt.kol. Thulani Zwane, woordvoerder van die polisie, het gesê die man (30) is Dinsdagmiddag in Ingwavuma vasgetrek waar hy vir die polisie weggekruip het. ’n Vermistepersoonsaak is op 24 Mei by die KwaMbonambi polisiekantoor aanhangig gemaak nadat die 19-jarige Asanda Mbuyazi, wat aan albinisme ly, verdwyn het,” het Zwane gesê. “Die polisie en die gemeenskap het saamgewerk en onmiddellik na Mbuyazi begin soek,” het Zwane gesê. Haar naakte liggaam is op 26 Mei in bosse in die Ndlabeyilandula-area in KwaMbonambi opgespoor. “Sy het steekwonde oor haar hele lyf gehad. Daar word ook vermoed dat sy verkrag is,” het Zwane gesê. Volgens Zwane sal die man aangekla word van verkragting en moord en binnekort in die KwaMbonambi-landdroshof verskyn. Genl.maj. Bheki Langa het weereens die moord op albino’s in die provinsie veroordeel.